CELEX: 32017R0208
Language: hr
Date: 2016-10-31 00:00:00
Title: Delegirana uredba Komisije (EU) 2017/208 оd 31. listopada 2016. o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za dodatne odljeve likvidnosti koji odgovaraju potrebama za kolateralom koje nastaju zbog utjecaja negativne situacije na tržištu na transakcije institucija s izvedenicama (Tekst značajan za EGP. )

8.2.2017   
            
            
               HR
            
            
               Službeni list Europske unije
            
            
               L 33/14
            
         DELEGIRANA UREDBA KOMISIJE (EU) 2017/208
   оd 31. listopada 2016.
   o dopuni Uredbe (EU) br. 575/2013 Europskog parlamenta i Vijeća u pogledu regulatornih tehničkih standarda za dodatne odljeve likvidnosti koji odgovaraju potrebama za kolateralom koje nastaju zbog utjecaja negativne situacije na tržištu na transakcije institucija s izvedenicama
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno članak 423. stavak 3. četvrti podstavak,
   budući da:
   
               (1)
            
            
               U skladu s člankom 423. stavkom 3. Uredbe (EU) br. 575/2013 institucije moraju dodati dodatni odljev koji odgovara potrebama za kolateralom koje bi nastale zbog utjecaja negativne situacije na tržištu na transakcije s izvedenicama, transakcije financiranja i ostale ugovore institucija ako su te operacije značajne. Zbog pitanja značajnosti potrebno je žurno utvrditi dodatni odljev koji odgovara potrebama za kolateralom koje bi nastale zbog utjecaja negativne situacije na tržištu na transakcije institucije s izvedenicama, a značajnost potreba za kolateralom koje bi nastale zbog utjecaja negativne situacije na tržištu na transakcije financiranja i ostale ugovore institucije razmatrat će se u sljedećem koraku.
            
         
               (2)
            
            
               S obzirom na to da se članak 423. stavak 3. Uredbe (EU) br. 575/2013 odnosi na potrebe za kolateralom, pravila koja se uvode trebalo bi ograničiti na transakcije s izvedenicama koje su osigurane kolateralom, uključujući i one koje dospijevaju u roku od 30 dana.
            
         
               (3)
            
            
               Kako bi se osigurali jednaki uvjeti za institucije i tržišta izvedenica, izračun dodatnih odljeva kolaterala trebalo bi temeljiti na pristupu zasnovanom na povijesnim podacima za promjene tržišnog vrednovanja koji je Bazelski odbor za nadzor banaka („BCBS”) razvio za utvrđivanje tih dodatnih odljeva kolaterala, a u okviru kojega se u tu svrhu primjenjuje najveći agregirani kumulativni neto odljev ili priljev kolaterala ostvaren na kraju svih razdoblja od 30 dana tijekom prethodna 24 mjeseca na razini portfelja.
            
         
               (4)
            
            
               Europsko tijelo za nadzor banaka („EBA”) podnijelo je Komisiji nacrt regulatornih tehničkih standarda. Međutim, u skladu s postupkom utvrđenim u članku 10. Uredbe (EU) br. 1093/2010 Europskog parlamenta i Vijeća (2), Komisija je izvijestila EBA-u da ne namjerava potvrditi taj nacrt regulatornih tehničkih standarda i objasnila razloge za nepotvrđivanje. EBA je ponovno podnijela nacrt regulatornih tehničkih standarda u obliku službenog mišljenja kojim je prihvaćen predloženi Komisijin pristup koji se strogo temelji na pristupu BCBS-a zasnovanom na povijesnim podacima.
            
         
               (5)
            
            
               Ova se Uredba temelji na nacrtu regulatornih tehničkih standarda koji je EBA ponovno dostavila Komisiji.
            
         
               (6)
            
            
               EBA je provela otvoreno javno savjetovanje o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010,
            
         DONIJELA JE OVU UREDBU:
   Članak 1.
   Značajnost transakcija institucije s izvedenicama
   1.   U smislu članka 423. stavka 3. prvog podstavka Uredbe (EU) br. 575/2013 transakcije institucije s izvedenicama smatraju se značajnima ako su ukupni zamišljeni iznosi tih transakcija u bilo kojem trenutku u prethodne dvije godine premašili 10 % neto likvidnosnih odljeva iz članka 412. stavka 1. Uredbe (EU) br. 575/2013.
   2.   Za potrebe stavka 1. neto likvidnosni odljevi izračunavaju se bez komponente dodatnog odljeva iz članka 423. stavka 3. prvog podstavka Uredbe (EU) br. 575/2013.
   Članak 2.
   Izračun dodatnog odljeva koji odgovara potrebama za kolateralom koje nastaju zbog utjecaja negativne situacije na tržištu na transakcije institucije s izvedenicama
   1.   Dodatni odljev koji odgovara potrebama za kolateralom koje nastaju zbog utjecaja negativne situacije na tržištu na transakcije institucije s izvedenicama koji se smatra značajnim u smislu članka 1. ove Uredbe najveći je apsolutni neto tok kolaterala u razdoblju od 30 dana ostvaren tijekom 24 mjeseca prije datuma izračuna zahtjeva za likvidnosnu pokrivenost iz članka 412. stavka 1. Uredbe (EU) br. 575/2013.
   2.   Institucije priljeve i odljeve transakcija mogu tretirati samo na neto osnovi ako su one izvršene u okviru istog standardiziranog sporazuma o netiranju. Apsolutni neto tok kolaterala temelji se na ostvarenim odljevima i priljevima, a netiranje se izračunava na razini portfelja institucije.
   Članak 3.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. listopada 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 27.6.2013., str. 1.
   
   
      (2)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).